**Bahrainin Grand Prix 2017** (virallisesti **2017 Formula 1 Gulf Air Bahrain Grand Prix**) oli Formula 1 -sarjan kolmas osakilpailu kaudella 2017. Se ajettiin 16. huhtikuuta 2017 Bahrain International Circuitilla Sakhirissa Bahrainissa.

Aika-ajoissa Valtteri Bottas ajoi paalupaikalle ensimmäistä kertaa urallaan. Kilpailun voitti Sebastian Vettel ennen Lewis Hamiltonia ja Valtteri Bottasta.

Viikonlopun aikataulu ja sää
----------------------------

| Päivä | Aikataulu | Sessio | Sää | Ilma | Rata | Kosteus |
| --- | --- | --- | --- | --- | --- | --- |
| Paik. | Suomi |
| 14. huhtikuuta | 14:00–15:30 | 14:00–15:30 | 1. vapaat harjoitukset |  Aurinkoinen | 36–37 °C | 38–46 °C | 13–16 % |
| 18:00–19:30 | 18:00–19:30 | 2. vapaat harjoitukset |  Selkeä | 30–33 °C | 31–34 °C | 17–32 % |
| 15. huhtikuuta | 15:00–16:00 | 15:00–16:00 | 3. vapaat harjoitukset |  Aurinkoinen | 34–35 °C | 36–40 °C | 14 % |
| 18:00–19:00 | 18:00–19:00 | Aika-ajot |  Selkeä | 29–30 °C | 30–31 °C | 32–39 % |
| 16. huhtikuuta | 18:00–20:00 | 18:00–20:00 | Kilpailu |  Selkeä | 23 °C | 28 °C | 65 % |
| Lähde: |

Rengasseokset
-------------

*Pääartikkeli: Formula 1 -sarjan renkaat kaudella 2017*
Formula 1 -sarjassa on kaudella 2017 seitsemän erilaista rengasta: viidet renkaat on tarkoitettu kuivalle kelille ja väli- ja sadekelin renkaat märälle radalle. Pirelli valitsi kauden 2017 kolmanteen osakilpailuun kuivan kelin rengasseoksista punaraitaiset superpehmeät renkaat, keltaraitaiset pehmeät renkaat sekä valkoraitaiset keskikovat renkaat. Sääntöjen mukaan Pirelli toimittaa kilpailuviikonloppuun talleille kolme sadekelin rengassarjaa, neljä välikelin rengassarjaa ja yhden rengassarjan jokaisesta kolmesta kuivan kelin rengasseoksesta. Lisäksi tallit saavat vapaasti valita 10 rengassarjaa kolmesta Pirellin valitsemasta kuivan kelin rengasseoksesta.

Ennen Grand Prix -viikonloppua
------------------------------

Pascal Wehrlein palasi Sauberin kilpakuljettajaksi Bahrainissa. Hän oli saanut selkävamman vuoden 2017 Race of Champions -kilpailussa ja joutunut jäämään sivuun kauden kahdesta ensimmäisestä kilpailusta, joissa hänen tilallaan oli ajanut Antonio Giovinazzi.

Ferrari esitteli Bahrainissa uuden etusiiven. Siinä oli muutettu eniten päätyosaa, jonka kaareva osuus työntyi nyt ulommas päädystä. Uudistus myötäili Mercedeksen jo jonkin aikaa käyttämää mallia.

Ennen kauden 2017 kilpailua Bahrainin GP:n historian menestynein kilpailija oli Ferrarin Kimi Räikkönen. Bahrainin kilpailu on ollut Formula 1 -kalenterissa vuodesta 2004 alkaen, mutta sitä ei ajettu kaudella 2011. Räikkönen ei ollut koskaan voittanut Bahrainissa, mutta hän oli päässyt palkintosijoille peräti kahdeksan kertaa: viisi kertaa toiseksi sekä kolme kertaa kolmanneksi.

Grand Prix -viikonloppu
-----------------------

### Perjantain harjoitukset

Formula 1 -kauden 2017 kolmannen osakilpailun viikonloppu alkoi perjantain harjoituksilla. Ensimmäisissä harjoituksissa nopein oli Ferrarin Sebastian Vettel ajalla 1.32,697. Toiseksi sijoittui Red Bullin Daniel Ricciardo ja kolmanneksi saman tallin Max Verstappen. Mercedes -kuljettaja Lewis Hamilton oli kymmenes ja hänen tallikaverinsa Valtteri Bottas 14:s. Mercedes -kuljettajat keräsivät harjoituksissa eniten kierroksia, Hamilton 28 ja Bottas 27. Kimi Räikkönen jäi vain kuuden ajetun kierroksen jälkeen radan varteen, mikä johtui Ferrarin mukaan turbon ylikuumenemisesta. Myös Stoffel Vandoornen McLaren kärsi teknisistä vioista. Tallin mukaan ongelma johtui voimayksikön ERS-järjestelmän paineen katoamisesta.

Perjantain toisten harjoitusten nopein oli jälleen Vettel, mutta hän kärsi myös ongelmista, jonka vuoksi hänen autonsa jäi hetkeksi radan varteen. Toiseksi sijoittui Bottas ja kolmanneksi Ricciardo. Toisissa harjoituksissa nähtiin eriskummallinen ja vaarallinen tilanne, kun Bottaksen autosta irtosi niin sanottu t-siipi kesken ajon. Lisäsiipi irtosi jo toista kertaa tällä kaudella, mutta tällä kertaa se jäi radalle ja aiheutti todellisen vaaratilanteen, kun Verstappen ajoi osan ylitse ja vaurioitti autonsa pohjan. Lewis Hamiltonilla oli harjoituksissa läheltä piti -tilanne Nico Hülkenbergin kanssa. Hamiltonin nopea kierros meni pilalle, kun hän joutui väistämään hitaampaa Hülkenbergiä. Hülkenberg joutui tilanteesta tuomariston kuultavaksi. Tuomaristo hyväksyi saksalaiskuskin selityksen, jonka mukaan hän oli arvioinut väärin Hamiltonin nopeuden, ja niin hän selvisi ilman rangaistusta. Toro Rosson Carlos Sainz jäi radan varteen teknisten ongelmien vuoksi.

### Lauantain harjoitukset

Lauantain harjoitusten nopein oli Red Bull -kuljettaja Max Verstappen, joka ajoi ajan 1.32,194 aivan harjoitusten lopussa. Toiseksi ajoi Lewis Hamilton ja kolmanneksi Sebastian Vettel. Romain Grosjean menetti Haas -autonsa hallinnan ajettuaan kanttikiven yli. Normaalisti auton moottori sammuu ulos ajettaessa tai se sammutetaan ennen kuin kuski nousee ylös ohjaamosta. Tässä tapauksessa Grosjean nousi ylös autostaan, mutta hän palasi pian takaisin ja jatkoi matkaansa kohti varikkoa.

### Aika-ajot

Valtteri Bottas ajoi Bahrainin GP:n aika-ajoissa uransa ensimmäisen paalupaikan. Kuvassa Bottas vuonna 2016.
Ensimmäisessä aika-ajo-osiossa olivat mukana kaikki 20 kuljettajaa, ja se kesti 18 minuuttia. Ensimmäisen osion viisi hitainta kuljettajaa putosi jatkosta: Carlos Sainz, Stoffel Vandoorne, Sergio Pérez, Marcus Ericsson sekä Kevin Magnussen. Loput 15 kuljettajaa selvisivät toiseen osioon, joka kesti 15 minuuttia. Nico Hülkenberg yllätti sijoittumalla toisen osion viidenneksi. Toisen osion jälkeen karsiutuivat Daniil Kvjat, Lance Stroll, Pascal Wehrlein, Esteban Ocon sekä Fernando Alonso, joka ei saanut ajettua enää aikaa toisessa osiossa.

Kolmas aika-ajo-osio kesti 12 minuuttia. Sen aikana Valtteri Bottas ajoi uransa ensimmäisen paalupaikan ajalla 1.28,769. Edellinen paalupaikalle ajanut suomalaiskuljettaja oli ollut Heikki Kovalainen Silverstonessa 2008. Toiseksi nopein oli Bottaksen tallikaveri Lewis Hamilton ja kolmas Sebastian Vettel. Kimi Räikkönen oli viides jääden lähes 0,8 sekuntia Bottaksen paalupaikka-ajasta. Renault sai molemmat autot kolmanteen osioon ensimmäistä kertaa sitten Japanin GP:n 2011.

#### Aika-ajojen tulokset

| Sija | Nro | Kuljettaja | Talli | Osioiden ajat | Lähtöruutu |
| --- | --- | --- | --- | --- | --- |
| 1. osio | 2. osio | 3. osio |
| 1 | 77 | Suomi Valtteri Bottas | Mercedes | 1.31,041 | 1.29,555 | **1.28,769** | 1 |
| 2 | 44 | Yhdistynyt kuningaskunta Lewis Hamilton | Mercedes | **1.30,814** | **1.29,535** | 1.28,792 | 2 |
| 3 | 5 | Saksa Sebastian Vettel | Ferrari | 1.31,037 | 1.29,596 | 1.29,247 | 3 |
| 4 | 3 | Australia Daniel Ricciardo | Red Bull Racing-TAG Heuer | 1.31,667 | 1.30,497 | 1.29,545 | 4 |
| 5 | 7 | Suomi Kimi Räikkönen | Ferrari | 1.30,988 | 1.29,843 | 1.29,567 | 5 |
| 6 | 33 | Alankomaat Max Verstappen | Red Bull Racing-TAG Heuer | 1.30,904 | 1.30,307 | 1.29,687 | 6 |
| 7 | 27 | Saksa Nico Hülkenberg | Renault | 1.31,057 | 1.30,169 | 1.29,842 | 7 |
| 8 | 19 | Brasilia Felipe Massa | Williams-Mercedes | 1.31,373 | 1.30,677 | 1.30,074 | 8 |
| 9 | 8 | Ranska Romain Grosjean | Haas-Ferrari | 1.31,691 | 1.30,857 | 1.30,763 | 9 |
| 10 | 30 | Yhdistynyt kuningaskunta Jolyon Palmer | Renault | 1.31,458 | 1.30,899 | 1.31,074 | 10 |
| 11 | 26 | Venäjä Daniil Kvjat‎ | Toro Rosso-Renault | 1.31,531 | 1.30,923 |  | 11 |
| 12 | 18 | Kanada Lance Stroll | Williams-Mercedes | 1.31,748 | 1.31,168 |  | 12 |
| 13 | 94 | Saksa Pascal Wehrlein | Sauber-Ferrari | 1.31,995 | 1.31,414 |  | 13 |
| 14 | 31 | Ranska Esteban Ocon | Force India-Mercedes | 1.31,774 | 1.31,684 |  | 14 |
| 15 | 14 | Espanja Fernando Alonso | McLaren-Honda | 1.32,054 | Ei aikaa |  | 15 |
| 16 | 55 | Espanja Carlos Sainz Jr. | Toro Rosso-Renault | 1.32,118 |  |  | 16 |
| 17 | 2 | Belgia Stoffel Vandoorne | McLaren-Honda | 1.32,313 |  |  | 17 |
| 18 | 11 | Meksiko Sergio Pérez | Force India-Mercedes | 1.32,318 |  |  | 18 |
| 19 | 9 | Ruotsi Marcus Ericsson | Sauber-Ferrari | 1.32,543 |  |  | 19 |
| 20 | 20 | Tanska Kevin Magnussen | Haas-Ferrari | 1.32,900 |  |  | 20 |
| 107 % aika: 1.37,170 |
| Lähde: |
|

### Kilpailu

Ennen kilpailun alkua kuljettajat kokoontuivat riviin kuuntelemaan Bahrainin kansallislaulua, ja sen jälkeen kaikki oli valmista kauden 2017 kolmatta osakilpailua varten. McLarenin Stoffel Vandoorne ei päässyt starttaamaan kilpailuun auton voimayksikön vian takia. Ennen starttia kuljettajat ajoivat paalupaikalla olleen Valtteri Bottaksen johdolla lämmittelykierroksen. Lähdössä Bottas säilytti ensimmäisen sijansa, ja Sebastian Vettel nousi toiseksi ohi Lewis Hamiltonin. Yhdeksännellä kierroksella nähtiin ensimmäinen varikkopysähdys, kun Williams -kuljettaja Lance Stroll ajoi renkaiden vaihtoon. Kymmenennellä kierroksella Haas -tallin Kevin Magnussen keskeytti. 11. kierroksella kilpailussa toisena ollut Sebastian Vettel teki ensimmäisen varikkopysähdyksensä. Vettelin autoon vaihdettiin uudet superpehmeät renkaat, eli samaa seosta olevat renkaat, joilla hän oli kilpailun aloittanut. Vettelin pysähdyksen jälkeen myös Max Verstappen kävi varikolla. Verstappenin varikkopysähdyksen jälkeen hänen autonsa jarrut pettivät, hän ajoi ulos radalta ja joutui keskeyttämään kilpailun. Kilpailun 13. kierroksella varikolta tullut Carlos Sainz törmäsi radan ensimmäisessä mutkassa Lance Strollin kylkeen ja molemmat kuljettajat joutuivat keskeyttämään. Kolarin seurauksena turva-auto tuli radalle.

Turva-auton tulo aiheutti ruuhkaa varikolle. Kilpailua johtanut Valtteri Bottas ajoi varikolle perässään tallikaveri Lewis Hamilton ja Red Bullin Daniel Ricciardo. Hamilton yritti hidastaa vauhtiaan varikkosuoralla, jotta Bottaksen varikkopysähdys loppuisi ennen hänen vuoroaan eikä hän menettäisi aikaa muihin nähden. Hamiltonille määrättiin kuitenkin viiden sekunnin aikasakko Ricciardon estelystä varikkosuoralla. Turva-auton poistuessa radalta Sebastian Vettel oli noussut kilpailun kärkeen ennen Bottasta, Hamiltonia ja Felipe Massaa. Sekä Hamilton että Massa ohittivat Ricciardon välittömästi turva-auton poistuttua, ja kierrosta myöhemmin myös Kimi Räikkönen ohitti Ricciardon. 24. kierroksella Räikkönen nousi pääsuoran päätteeksi ohi Felipe Massasta.

|  |  |  |
| --- | --- | --- |
| "| Kilpakuljettajana tallimääräys on pahinta, mitä voi kuulla. Ymmärrän tallia täysin. Heillä oli mahdollisuus saada ekstrapisteitä tiimille ja taistella voitosta. | "|
| **– Valtteri Bottas tuumaili Bahrainin GP:n jälkeen tallimääräyksiä.**  |

41. kierroksella Lewis Hamilton tuli varikolle ja kärsi samalla viiden sekunnin aikasakkonsa. 49. kierroksella Bottas päästi tallikaverinsa Hamiltonin edelleen. Mercedes oli antanut tallimääräyksen ja käskenyt Bottasta päästämään nopeamman Hamiltonin ohitseen.

Kilpailun 55. kierroksella Fernando Alonso joutui keskeyttämään, joten hän oli keskeyttänyt kaikissa kauden kolmessa kilpailussa.

57. kierroksen jälkeen Ferrari Sebastian Vettel ylitti maaliviivan kilpailun voittajana. Hamilton tuli toiseksi 6,6 sekuntia Vettelille jääneenä, ja Valtteri Bottas sijoittui kolmanneksi ennen Kimi Räikköstä. Daniel Ricciardo oli viides ja Felipe Massa kuudes. Nico Hülkenberg ajoi yhdeksänneksi ja saavutti ensimmäiset pisteensä Renault -tallissa.

Ferrarin saaman valmistajan palkinnon otti palkintokorokkeella vastaan Matteo Togninalli. Kuljettajia haastatteli palkintokorokkeella entinen Formula 1 -kuljettaja David Coulthard.

Formula 1.comin virallisessa äänestyksessä päivän kuljettajaksi valittiin Sebastian Vettel.

#### Kilpailun tulokset

| Sija | Nro | Kuljettaja | Talli | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| **1.** | 5 | Saksa **Sebastian Vettel** | **Ferrari** | 57 | 1:33.53,374 | 3 | **25** |
| **2.** | 44 | Yhdistynyt kuningaskunta **Lewis Hamilton** | **Mercedes** | 57 | +6,660 | 2 | **18** |
| **3.** | 77 | Suomi **Valtteri Bottas** | **Mercedes** | 57 | +20,397 | 1 | **15** |
| **4.** | 7 | Suomi **Kimi Räikkönen** | **Ferrari** | 57 | +22,475 | 5 | **12** |
| **5.** | 3 | Australia **Daniel Ricciardo** | **Red Bull Racing-TAG Heuer** | 57 | +39,346 | 4 | **10** |
| **6.** | 19 | Brasilia **Felipe Massa** | **Williams-Mercedes** | 57 | +54,326 | 8 | **8** |
| **7.** | 11 | Meksiko **Sergio Pérez** | **Force India-Mercedes** | 57 | +1.02,606 | 18 | **6** |
| **8.** | 8 | Ranska **Romain Grosjean** | **Haas-Ferrari** | 57 | +1.14,865 | 9 | **4** |
| **9.** | 27 | Saksa **Nico Hülkenberg** | **Renault** | 57 | +1.20,188 | 7 | **2** |
| **10.** | 31 | Ranska **Esteban Ocon** | **Force India-Mercedes** | 57 | +1.35,711 | 14 | **1** |
| **11.** | 94 | Saksa Pascal Wehrlein | Sauber-Ferrari | 56 | +1 kierros | 13 |  |
| **12.** | 26 | Venäjä Daniil Kvjat‎ | Toro Rosso-Renault | 56 | +1 kierros | 11 |  |
| **13.** | 30 | Yhdistynyt kuningaskunta Jolyon Palmer | Renault | 56 | +1 kierros | 10 |  |
| **14.†** | 14 | Espanja Fernando Alonso | McLaren-Honda | 54 | Voimayksikkö | 15 |  |
| **Kesk.** | 9 | Ruotsi Marcus Ericsson | Sauber-Ferrari | 50 | Vaihdelaatikko | 19 |  |
| **Kesk.** | 55 | Espanja Carlos Sainz | Toro Rosso-Renault | 12 | Kolari (Stroll) | 16 |  |
| **Kesk.** | 18 | Kanada Lance Stroll | Williams-Mercedes | 12 | Kolari (Sainz) | 12 |  |
| **Kesk.** | 33 | Alankomaat Max Verstappen | Red Bull Racing-TAG Heuer | 11 | Jarrut | 6 |  |
| **Kesk.** | 20 | Tanska Kevin Magnussen | Haas-Ferrari | 8 | Elektroniikka | 20 |  |
| **DNS** | 2 | Belgia Stoffel Vandoorne | McLaren-Honda | 0 | Voimayksikkö |  |  |
| Lähde: |
|

Huomautukset
* Fernando Alonso keskeytti, mutta sai sijoituksen ajettuaan kilpailusta yli 90 %.

#### Johtokierrokset

| Nro | Kuljettajat | Talli | Kierrokset |
| --- | --- | --- | --- |
| 77 | Suomi Valtteri Bottas | Mercedes | 1–13 |
| 5 | Saksa Sebastian Vettel | Ferrari | 14–33 |
| 44 | Yhdistynyt kuningaskunta Lewis Hamilton | Mercedes | 34–41 |
| 5 | Saksa Sebastian Vettel | Ferrari | 42–57 |
|

#### DHL Fastest Pitstop

Kilpailun nopeimman varikkopysähdyksen teki Williams -talli Felipe Massan varikkopysähdyksellä.

| Sija | Talli | Kuljettaja | Aika |
| --- | --- | --- | --- |
| **1.** | Williams | Brasilia Felipe Massa | 2,34 sekuntia |
| **2.** | Force India | Meksiko Sergio Pérez | 2,46 sekuntia |
| **3.** | Red Bull Racing | Australia Daniel Ricciardo | 2,52 sekuntia |
|

Kilpailun jälkeen
-----------------

Kilpailun jälkeen Carlos Sainz sai kolmen lähtöruudun rangaistuksen, joka hänen piti kärsiä seuraavassa kilpailussa. Rangaistus tuli Sainzin syyllisyydestä kolariin Lance Strollin kanssa kilpailun 12. kierroksella radan ensimmäisessä mutkassa.

#### Sijoitukset kilpailun jälkeen

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Kuljettajien pisteet|  | Sijoitus | Kuljettaja | Pisteet |
| --- | --- | --- | --- |
|  | 1. | Saksa Sebastian Vettel | 68 |
|  | 2. | Yhdistynyt kuningaskunta Lewis Hamilton | 61 |
|  | 3. | Suomi Valtteri Bottas | 38 |
|  | 4. | Suomi Kimi Räikkönen | 34 |
|  | 5. | Alankomaat Max Verstappen | 25 |

 | 

Valmistajien pisteet|  | Sijoitus | Valmistaja | Pisteet |
| --- | --- | --- | --- |
|  | 1. | Italia Ferrari | 102 |
|  | 2. | Saksa Mercedes | 99 |
|  | 3. | Itävalta Red Bull Racing | 47 |
|  | 4. | Intia Force India | 17 |
|  | 5. | Yhdistynyt kuningaskunta Williams | 16 |

 |

* **Huom!**: Vain viiden parhaan sijoitukset sisällytetty.

Katso myös
----------

* Formula 2 Bahrainin Grand Prix 2017

Lähteet
-------

1. 1 2  Rämänen, Antti: Bottas teki sen! Uran ensimmäinen paalupaikka Bahrainissa! *Formula1.com*.  15.4.2017.  Arkistoitu 16.4.2017. Viitattu 15.4.2017.
2. 1 2  2017 FORMULA 1 GULF AIR BAHRAIN GRAND PRIX - RACE RESULT *Formula1.com*.  16.4.2017. Formula One World Championship Limited. Viitattu 17.4.2017.
3. ↑  Großer Preis von Bahrain in Sachir 2017 - Formel 1 bei Motorsport-Total.com *www.motorsport-total.com*. Viitattu 16.4.2017. (saksaksi)
4. ↑  Tyre choices for Bahrain and Russia revealed *Eurosport.com*. Viitattu 18.4.2017.
5. ↑  Sauber vahvistaa Wehrleinin paluun F1-radalle – "Tunnen olevani valmis" *MTV.fi*.  11.4.2017. Viitattu 12.4.2017.
6. ↑  Ferrarilta merkittävä päivitys Bahrainiin – ottaa mallia Mersulta *MTV.fi*.  14.4.2017. Viitattu 14.4.2017.
7. ↑  Räikkönen tehnyt huippujälkeä Bahrainissa – monta ennätystä liipasimella *MTV.fi*.  14.4.2017. Viitattu 15.4.2017.
8. 1 2 3 4  P1: Räikkönen jäi radan varteen, Mercedekset kaukana kärjestä – tosin kierrosmääräkuninkaina *SuomiF1.com*.  14.4.2017. Viitattu 14.4.2017.
9. 1 2  Rämänen, Antti: Räikkösen auto jäi savuttaen radalle – Jäämies käveli kypärä päässä paahtavassa helteessä *MTV.fi*.  14.4.2017. Viitattu 14.4.2017.
10. 1 2 3 4 5  FP2 - Vettel edges Bottas and Ricciardo in Sakhir *Formula1.com*.  14.4.2017. Viitattu 15.4.2017.
11. ↑  P2: Ongelmista kärsinyt Vettel nopein – Bottas iskuasemissa, Räikkönenkin mukana kärkitaistossa *SuomiF1.com*.  14.4.2017. Viitattu 15.4.2017.
12. ↑  Valtteri Bottaksen autosta irronnut osa rikkoi Verstappenin auton – kielletäänkö kohua aiheuttanut ratkaisu? *Formula1.com*.  14.4.2017. Viitattu 15.4.2017.
13. ↑  Karvonen, Ossi: Hamiltonille lisäjännitystä aiheuttanut F1-kuski selvisi ilman rangaistusta *MTV.fi*.  14.4.2017. Viitattu 15.4.2017.
14. ↑  P3: Herkulliset asetelmat aika-ajoon – tulosluettelo tasainen, Räikkönen ja Bottas mukana taistossa *SuomiF1.com*.  15.4.2017. Viitattu 15.4.2017.
15. ↑  Erikoinen tapaus F1:ssä: Ulos ajanut kuski palasi autoonsa ja jatkoi matkaa *MTV.fi*.  15.4.2017. Viitattu 15.4.2017.
16. 1 2 3 4 5 6 7 8 9  LIVE: Paalupaikka! Bottas taisteli upeasti ykkösruutuun – näin aika-ajo eteni *MTV.fi*.  15.4.2017.  Arkistoitu 16.4.2017. Viitattu 15.4.2017.
17. ↑  Q3 lap one of my best ever - Hulkenberg *Formula1.com*.  15.4.2017. Viitattu 16.4.2017.
18. ↑  2017 FORMULA 1 GULF AIR BAHRAIN GRAND PRIX - QUALIFYING *Formula1.com*.  15.4.2017. Viitattu 16.4.2017.
19. 1 2 3 4 5 6 7 8 9 10 11 12 13 14 15 16 17 18 19 20 21 22  LIVE: Vettel ajoi voittoon – Bottas kolmas, Räikkönen neljäs *MTV.fi*.  16.4.2017.  Arkistoitu 17.4.2017. Viitattu 18.4.2017.
20. ↑  Fernando Alonson Honda-kritiikki kiihtyy: "Täysin uskomatonta, emme voi hyväksyä tällaista" *SuomiF1.com*.  17.4.2017. Viitattu 18.4.2017.
21. ↑  Hamilton otti täyden vastuun rangaistuksestaan – "Pyydän anteeksi" *MTV.fi*.  17.4.2017. Viitattu 18.4.2017.
22. ↑  Bottas: Tallimääräyksen hyväksyminen ottaa koville *MTV.fi*.  17.4.2017.  Arkistoitu 19.4.2017. Viitattu 18.4.2017.
23. ↑  Rämänen, Antti: Tähän Bottaksen voittotaisto kariutui: Hamilton päästettiin edelle *MTV.fi*.  16.4.2017. Viitattu 18.4.2017.
24. ↑  Driver of the Day *Formula 1® - The Official F1® Website*.  Arkistoitu 9.4.2017. Viitattu 18.4.2017. (englanniksi)
25. ↑  2017 DHL Fastest Pit Stop Award *Formula1.com*.  16.4.2017. Viitattu 19.4.2017.
26. ↑  Sainz hit with three-place grid drop for Stroll clash *Formula1.com*.  16.4.2017. Viitattu 18.4.2017.

Osakilpailut Formula 1 -kaudella 2017

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Australia |  Kiina |  Bahrain |  Venäjä |  Espanja |  Monaco |  Kanada |  Azerbaidžan |  Itävalta |  Britannia |
|  Unkari |  Belgia |  Italia |  Singapore |  Malesia |  Japani |  Yhdysvallat |  Meksiko |  Brasilia |  Abu Dhabi |

BahrainFormula 1 -luokan Bahrainin Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | *1951* | *1952* | *1953* | *1954* | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | *1968* | *1969* |
| 1970-luku | *1970* | *1971* | *1972* | *1973* | *1974* | *1975* | *1976* | *1977* | *1978* | *1979* |
| 1980-luku | *1980* | *1981* | *1982* | *1983* | *1984* | *1985* | *1986* | *1987* | *1988* | *1989* |
| 1990-luku | *1990* | *1991* | *1992* | *1993* | *1994* | *1995* | *1996* | *1997* | *1998* | *1999* |
| 2000-luku | *2000* | *2001* | *2002* | *2003* | 2004 | 2005 | 2006 | 2007 | 2008 | 2009 |
| 2010-luku | 2010 | ~~2011~~ | 2012 | 2013 | 2014 | 2015 | 2016 | 2017 | 2018 | 2019 |
| 2020-luku | 2020 | 2021 | 2022 | 2023 |
| Radat | Bahrain International Circuit (2004–2010, 2012–) |